**Anexa la HCL nr. \_\_\_\_\_\_\_\_\_\_\_\_\_**

**MUNICIPIUL TÂRGU MUREŞ**

**ROMÂNIA–540026 Târgu-Mureş, Piaţa Victoriei Nr 3**

 **Tel: 00-40-265-268.330, Fax: 00-40-365-882.06, 6www. tirgumures.ro**

 **REGULAMENTUL**

de sprijinire a activităților de și pentru tineret din Municipiul Târgu Mureș

# CAPITOLUL I - Dispoziții generale

**Scop si definiții**

1. Prezentul regulament are ca scop stabilirea principiilor, cadrului general si a procedurii pentru atribuirea contractelor de finanțare nerambursabila din fonduri publice, precum si căile de atac ale actului sau deciziei autorității finanțatoare care aplică procedura de atribuire a contractelor de finanțare nerambursabilă acordate din bugetul local al municipiului Târgu Mureș pentru proiecte de și pentru tineret de interes local.

**2.** In înțelesul prezentului regulament, termenii si expresiile de mai jos au următoarea semnificație:

 a) autoritate finanțatoare –Consiliul Local al Municipiului Târgu Mureș;

 b) finanțare nerambursabilă - alocație financiară directă din fonduri publice, în vederea desfășurării de către persoane juridice fără scop patrimonial a unor activități nonprofit care să contribuie la realizarea unor acțiuni sau programe de interes public general, regional sau local de și pentru tineret;

 c) solicitant – persoană juridică fără scop patrimonial care depune o propunere de proiect;

 d) beneficiar - solicitantul căruia i se atribuie contractul de finanțare nerambursabilă în urma aplicării procedurilor prevăzute de prezentul regulament;

 e) activitate generatoare de profit - activitate care produce un profit în mod direct pentru o persoană juridică;

 f) cheltuieli eligibile - cheltuieli care pot fi luate in considerare pentru finanțarea nerambursabilă;

 g) participant la programul/proiectul/acțiune pentru tineret - orice persoană care desfășoară o activitate în cadrul sau în beneficiul programului/proiectului/acțiunii pentru tineret, cu titlu oneros sau gratuit, indiferent de statutul său, care poate fi, dar fără a se limita la acestea: salariat, colaborator persoană fizică sau colaborator persoană fizică autorizată, delegat/detașat/salariat/angajat al altei entități decât cea care organizează programul/proiectul/acțiunea pentru tineret;

 h) contract de finanțare nerambursabilă - contract încheiat, in condițiile legii, intre Consiliul Local al Municipiului Târgu Mureș, în calitate de autoritate finanțatoare și beneficiar;

 i) fonduri publice - sume alocate din bugetul local de către Consiliul Local al Municipiului Târgu Mureș;

**3.** Prezentul regulament stabilește procedura privind atribuirea contractului de finanțare nerambursabilă.

**4 .** Finanțările nerambursabile acordate se vor utiliza numai pentru programele și proiectele de interes public inițiate și organizate de solicitant.

**Domeniu de aplicare**

**5.** Prevederile prezentului regulament se aplică pentru atribuirea contractelor de finanțare nerambursabilă pentru domeniul tineret de la bugetul local al Municipiului Târgu Mureș.

**6.** Prezentul regulament nu se aplică fondurilor speciale de intervenție în caz de calamitate și de sprijinire a persoanelor fizice sinistrate și nu aduce atingere procedurilor stabilite prin legi speciale.

**7.** Finanțările nerambursabile nu se acordă pentru activități generatoare de profit și nici pentru activități din domeniile reglementate de Legea nr.182/2002 privind protecția informațiilor clasificate, cu modificările și completările ulterioare.

**8.** Potrivit dispozițiilor prezentului regulament, nu se acorda finanțări nerambursabile pentru acoperirea unor debite ale beneficiarilor sau pentru cheltuieli salariale ale persoanelor juridice de drept public beneficiare.

**9.** Tipuri de proiecte pentru tineret **-** Desfășurate în Târgu Mureș:

a) Efectuare de stagii/cursuri/concursuri, programe, ateliere de lucru de formare pentru tineri;

b) Organizarea de tabere/caravane tematice/schimburi de experiență pentru tineri;

c) Organizarea activităților de sprijinire în vederea finalizării cu succes a examenelor de absolvire și bacalaureat;

d) Organizare de conferințe, seminarii pentru tineri;

e) Programe de prevenire a consumului de tutun, alcool, droguri, Programe de combatere și prevenire a violentei în rândul adolescenților, tinerilor și bullying;

f) Organizare de acțiuni de integrare socială a tinerilor cu boli cronice, dizabilități, din familii defavorizate.

**Principii de atribuire a contractelor de finanțare nerambursabilă**

**10.** Principiile care stau la baza atribuirii contractelor de finanțare nerambursabila sunt:

a) libera concurență, respectiv asigurarea condițiilor pentru ca persoana fizică sau juridică ce desfășoară activități nonprofit să aibă dreptul de a deveni, în condițiile legii, beneficiar;

b) eficacitatea utilizării fondurilor publice, respectiv folosirea sistemului concurențial și a criteriilor care să facă posibilă evaluarea propunerilor și a specificațiilor tehnice și financiare pentru atribuirea contractului de finanțare nerambursabilă;

c) transparența, respectiv punerea la dispoziție tuturor celor interesați a informațiilor referitoare la aplicarea procedurii pentru atribuirea contractului de finanțare nerambursabilă;

d) tratamentul egal, respectiv aplicarea în mod nediscriminatoriu a criteriilor de selecție și a criteriilor pentru atribuirea contractului de finanțare nerambursabilă, astfel încât orice persoană juridică ce desfășoară activități nonprofit să aibă șanse egale de a i se atribui contractul respectiv;

e) excluderea cumulului, în sensul că aceeași activitate urmărind realizarea unui interes general, regional sau local nu poate beneficia de atribuirea mai multor contracte de finanțare nerambursabilă de la aceeași autoritate finanțatoare;

 f) neretroactivitatea, respectiv excluderea posibilității destinării fondurilor nerambursabile unei activități a cărei executare a fost deja începută sau finalizată la data încheierii contractului de finanțare, cu excepția fondurilor financiare cheltuite de beneficiar pentru continuarea programului, în limita plafonului de cofinanțare prevăzut la lit. g.

g) cofinanțarea, în sensul că finanțările nerambursabile trebuie însoțite de o contribuție din partea beneficiarului.

**11**. Criteriile de selecție si criteriile pentru atribuirea contractului de finanțare nerambursabilă, vor fi aplicate in mod nediscriminatoriu, astfel încât orice solicitant să aibă șanse egale de a i se atribui contractul respectiv;

**12.** Aceeași activitate urmărind realizarea unui interes general, regional sau local nu poate beneficia de atribuirea mai multor contracte de finanțare nerambursabila de la aceeași autoritate finanțatoare în decursul unui an;

**13**. Acordarea finanțărilor nerambursabile este condiționată de existenta contribuției proprii din partea beneficiarului de **minimum 10% din valoarea totală a proiectului**.

**14.** Finanțarea se acordă pentru acoperirea parțială a unui program ori proiect în baza unui contract încheiat între părți.

**15.** Beneficiarii vor identifica posibilitățile de atragere a altor surse de finanțare, încheind contracte în condițiile legii.

**16.** Pentru același program/proiect, un beneficiar nu poate contracta decât o singură finanțare nerambursabilă de la aceeași autoritate finanțatoare.

**17.** Beneficiarii pot aplica pentru maximum 3 programe/proiecte distincte în decursul unui an calendaristic. **(**Fiecare solicitare de finanțare va fi depusă **separat, în plic închis)**

**Prevederi bugetare**

**18.** Programele și proiectele pentru tineret de interes public vor fi selecționate pentru finanțare în cadrul limitelor unui fond anual aprobat de către Consiliul local al municipiului Târgu Mureș, stabilit potrivit prevederilor legale referitoare la elaborarea, aprobarea, executarea și raportarea bugetului local.

**19.** Suma ce poate fi solicitată pentru un program/proiect de către un beneficiar este de minimum **1.000 lei** și maximum **10.000 lei.**

**Informarea publică și transparența decizională**

**20.** Procedurile de planificare şi executare a plafoanelor fondurilor destinate finanțării nerambursabile, procedurile de atribuire a contractelor de finanțare nerambursabilă, contractele de finanțare nerambursabilă încheiate de autoritatea finanțatoare cu beneficiarii, precum şi rapoartele de execuție bugetară privind finanțările nerambursabile constituie informații de interes public, potrivit dispozițiilor Legii nr. 544/2001 privind liberul acces la informațiile de interes public.

# CAPITOLUL II - Procedura de solicitare a finanțării

**21.** Atribuirea contractelor de finanțare nerambursabila se face pe baza selecției de oferte, procedură care permite atribuirea unui contract de finanțare nerambursabilă din fonduri publice, prin selectarea acestuia de către o comisie, cu respectarea principiilor prevăzute la primul capitol.

**22.** (1) Sesiunea de selecție de oferte pentru programe pentru tineret se desfășoară în următoarele etape:

 a) publicarea anunțului privind sesiunea de selecție

 b) verificarea îndeplinirii condițiilor de participare la selecție;

 c) evaluarea ofertelor;

 d) comunicarea publică a rezultatului evaluării;

 e) soluționarea contestațiilor;

 f) supunerea spre aprobarea Consiliului local Târgu Mureș a rezultatelor finale.

(2) Data limită de depunere a solicitărilor de finanțare și calendarul jurizării se stabilește prin Dispoziție a Primarului, în termen **de 60 zile de la adoptarea bugetului local al Municipiului Târgu Mureș** pentru anul respectiv.

**23.** Solicitările pentru finanțări nerambursabile pot fi depuse de:

a)Organizații neguvernamentale **de** tineret- persoane juridice de drept privat și fără scop patrimonial, care funcționează în condițiile Ordonanței Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, și care îndeplinește, cumulativ, următoarele criterii:

* scopul prevăzut în statut vizează direct domeniul tineretului, iar pentru realizarea acestuia majoritatea obiectivelor asumate sunt adresate tinerilor;
* cel puțin două treimi din numărul total al membrilor sunt tineri.
* are sediul în Municipiul Târgu Mureș.

b)Organizații neguvernamentale **pentru** tineret- persoană juridică de drept privat și fără scop patrimonial, care funcționează în condițiile Ordonanței Guvernului nr. 26/2000 cu privire la asociații şi fundații, aprobată cu modificări și completări prin Legea nr. 246/2005, şi care îndeplinește cumulativ următoarele criterii:

* scopul prevăzut în statut vizează direct domeniul tineretului, iar pentru realizarea acestuia majoritatea obiectivelor asumate sunt adresate tinerilor.
* are sediul în Municipiul Târgu Mureș.

**24.** Ghidul de finanțare șidocumentația de solicitare a finanțării se publică pe site-ul Municipiului Târgu Mureș.

**25.** Formularele de solicitare a finanțării nerambursabile, precum și documentația vor fi completate prin dactilografiere.

**26.** Propunerea de proiect are caracter ferm și obligatoriu din punct de vedere al conținutului și trebuie sa fie semnată, pe propria răspundere, de către solicitant sau de către o persoană împuternicită legal de acesta.

**27.** Bugetul proiectului va fi prezentat exclusiv in lei și va rămâne ferm pe toată durata de îndeplinire a contractului de finanțare nerambursabilă.

**28.** În vederea organizării competiției de selecționare, pentru a primi finanțare, documentațiile prevăzute la pct. 29 din prezentul capitol se vor depune în termenul stabilit de către autoritatea finanțatoare prin anunțul de participare.

**29.** Documentația solicitanților va conține actele prevăzute mai jos:

 **A. Solicitare *(2 exemplare)*:**

**a)** formularul de solicitare a finanțării conform anexei 2 ;

**b)** descrierea detaliată a proiectului (inclusiv graficul de derulare al activităților);

**c)** bugetul cumulat, prezentat conform anexei3;

**d)** bugetul detaliat conform anexei 4;

**e**) documentația privind fundamentarea tuturor categoriilor de cheltuieli prevăzute;

**f)** dovada existenței surselor de finanțare proprii sau oferite de terți:

- scrisori de intenție din partea terților;

 - contracte de sponsorizare;

- alte forme de sprijin financiar ferm din partea unor terți;

- extras de cont din care să reiasă existența sumei care reprezintă contribuția proprie;

- declarație pe proprie răspundere privind existența contribuției proprii, etc.

**g)** CV-ul coordonatorului de proiect;

**B. Anexe *(1 exemplar)***

**a)** dovada personalității juridice – Certificat de înscriere în Registrul Asociațiilor și fundațiilor;

**b)** statutul şi certificatul de înregistrare fiscală, și actele adiționale, după caz;

**c)** situațiile financiare anuale la data de 31 decembrie a anului precedent, înregistrate la administrația finanțelor publice a municipiului Târgu Mureș. În cazul in care acestea nu sunt finalizate, se vor depune situațiile aferente exercițiului financiar anterior;

**d)** ultimul extras de cont bancar- *pentru evidențierea codului IBAN*;

**e)** documente privind colaborarea sau parteneriatul cu alte consilii locale sau cu organizații guvernamentale și neguvernamentale, dacă este cazul;

**f)** certificat fiscal din care sa rezulte ca solicitantul nu are datorii către stat (Certificatul de atestare fiscală pentru persoane juridice/fizice autorizate eliberat de către Administrația Finanțelor Publice Mureș în luna în care se depune solicitarea pentru obținerea finanțării);

**g)** alte documente considerate relevante de către aplicant.

**30**. Documentația se depune in plic închis, însoțită de un opis (cuprins), în ordinea prezentată la punctul **29.** Fiecare pagina va fi numerotată, și semnată de către solicitant.

**În cazul depunerii mai multor proiecte documentele de la pct.”B”, a) și b) se vor depune într-un plic cu una din solicitări, pentru celelalte proiecte se va menționa în OPIS ”Anexele se regăsesc la proiectul .....”.**

**În cazul în care organizația a mai beneficiat de finanțare din partea Municipiului Târgu Mureș și nu au intervenit modificări în documentele solicitate la pct. ”B”, a) și b) se va menționa în OPIS ”Anexele se regăsesc în documentația proiectului ....”**

# CAPITOLUL III - Criteriile de selecționare a solicitărilor

**31.** Toate solicitările primite vor fi examinate. Dintre acestea, vor fi supuse evaluării numai solicitările care întrunesc următoarele **criterii de selecționare**:

1. programele/ proiectele sunt de interes public local;
2. programele/proiectele sunt din domeniul tineret ( confom pct.9);
3. documentația care însoțește solicitarea conține toate elementele prevăzute la punctele 29;
4. justificarea programului /proiectului in raport cu necesitățile, prioritățile și strategia Consiliului Local Municipal;

 e)este doveditacapacitatea organizatorică și funcțională a beneficiarului finanțării prin:

 - experiența în domeniul administrării altor programe/ proiecte;

 - căile și modalitățile de identificare a beneficiarilor;

 - capacitatea resurselor umane de a asigura desfășurarea programului / proiectului la nivelul propus;

 - experiență de colaborare, parteneriat cu autoritățile publice, cu alte organizații guvernamentale și neguvernamentale din țară și din străinătate, după caz.

**32. Nu sunt selecționați solicitanții** aflați în una din următoarele situații :

 a) nu și-a îndeplinit obligațiile de plată exigibile a impozitelor și taxelor către stat, bugetul local precum și a contribuției pentru asigurările sociale de stat;

 b) furnizează informații false în documentele prezentate;

 c) a comis o gravă greșeală în materie profesională sau nu și-a îndeplinit obligațiile asumate printr-un alt contract de finanțare nerambursabilă, în măsura în care autoritatea finanțatoare poate aduce ca dovadă mijloace probante în acest sens;

d) face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;

e) nu prezintă declarația – anexa 5.

f) documentația prezentată este incompletă și nu respectă prevederile pct. 29 din capitolul II;

g) au conturile bancare blocate;

h) solicitanții nu au respectat un contract de finanțare anterior (in acest caz le va fi suspendat dreptul de a participa la atribuirea de finanțare pe o perioada de 2 ani de zile) ;

i) solicitanții au prezentat declarații inexacte la o participare anterioară.

j) solicitanții care nu fac dovada contribuției proprii de minimum 10% din valoarea totală a proiectului;

k) solicitările nu respectă principiul neretroactivității (excluderea posibilității destinării fondurilor nerambursabile unei activități a cărei executare a fost deja începută sau finalizată la data încheierii contractului de finanțare, implicit la data solicitării finanțării nerambursabile);

l) solicitanții care NU sunt organizații de/pentru tineret (așa cum sunt definite la pct. 23 al Cap. II)

**33.** Toate cererile selecționate în urma trierii sunt supuse evaluării.

**34.** Criteriile specifice de evaluare sunt stabilite la cap.V, pct.41;

# CAPITOLUL IV - Organizarea şi funcționarea comisiei de selecționare

**35.** Evaluarea și selecționarea solicitărilor se va face de către o comisie de selecție și evaluare aprobată prin hotărârea Consiliului local al Municipiului Târgu Mureș.

**36.** Comisia de selecţie și evaluare constituită în acest scop va fi formată din 5 membri (membrii *Comisiei pentru activități științifice, învățământ, sănătate, cultură, sport, agrement și integrare europeană* din cadrul Consiliului local al Municipiului Târgu Mureș). Fiecare membru al comisiei va semna o declaraţie de imparţialitate, potrivit modelului prevăzut în ANEXA 5.

**37.** Președintele comisiei va asigura convocarea și prezența membrilor comisiei.

**38.** Comisia hotărăște prin votul majorităţii membrilor.

# CAPITOLUL V - Procedura evaluării și a selecționării proiectelor

**39.** Documentațiile înregistrate după termenul limită corespunzător sesiunii de finanțare vor fi declarate respinse și vor fi returnate solicitantului nedeschise.

**40.** Documentația de solicitare a finanțării este analizată de către membrii comisiei de evaluare și selecționare în termenul stabilit prin anunțul de participare și va fi notată potrivit criteriilor de evaluare.

**41**.Toate solicitările selecționate în urma trierii sunt supuse evaluării pe baza grilei de evaluare prezentate în ANEXA 6.

**42.** Algoritmul de calcul aplicat este următorul :

* punctaj între 40-50 - 50 % din suma eligibilă
* punctaj între 51-60 - 60 % din suma eligibilă
* punctaj între 61-70 - 70 % din suma eligibilă
* punctaj între 71-80 - 80 % din suma eligibilă
* punctaj între 81-90 - 90 % din suma eligibilă
* punctaj între 91-100 - 100 % din suma eligibilă

**proiectele care întrunesc un punctaj mai mic de 40 de puncte sunt respinse**

Proiectele vor fi selecționate în vederea finanțării în ordinea clasamentului rezultat ca urmare a evaluării, în limita sumelor disponibile. Clasamentul se realizează în ordinea descrescătoare a punctajelor.

**43.** Rezultatele selecției se publica pe site-ul Municipiului Târgu-Mureș.

**44.** Solicitanții au dreptul să formuleze contestații asupra modului de respectare a procedurii privind organizarea şi desfășurarea selecției și să le depună la sediul autorității finanțatoare în termen de maximum 3 zile lucrătoare de la data aducerii la cunoștința acestora a rezultatului selecției. Contestațiile se depun la registratura Municipiului Târgu-Mureș.

**45.** Contestațiile se soluționează în termen de maximum 5 zile lucrătoare de la data expirării termenului pentru depunerea contestațiilor.

**46**. În vederea soluționării contestațiilor depuse de candidați, la nivelul autorității se înființează comisia de soluționare a contestațiilor formată din 3 membri și aprobată prin hotărârea Consiliului local al Municipiului Târgu Mureș. În componența comisiei de soluționare a contestațiilor nu pot fi numiți membri care au făcut parte din comisia selecție. Fiecare membru al comisiei va semna o declaraţie de imparţialitate, potrivit modelului prevăzut în ANEXA 5.

**47.** Rezultatele finale ale evaluării vor fi publicate pe site-ul Municipiului Târgu Mureș și vor fi supuse spre aprobare Consiliului local al Municipiului Târgu Mureș

# CAPITOLUL VI - Încheierea contractului de finanțare

**48.** Finanțările nerambursabile se acordă pe bază de contracte încheiate cu beneficiarii, în condițiile legii.

**49.** Contractul se încheie între Municipiul Târgu Mureș şi solicitantul selecționat, în termen de maximum 20 de zile de la data adoptării Hotărârii Consiliului local privind alocarea sumelor.

**50.** La contract se vor anexa formularul de solicitare a finanțării, prevăzut în ANEXA 2, precum și bugetul cumulat al programului/proiectului întocmit conform ANEXEI 3.

# CAPITOLUL VII - Procedura privind derularea contractului de finanțare

**51.** Cheltuielile eligibile vor putea fi finanțate în baza unui contract de finanțare nerambursabilă numai în măsura în care sunt conforme cu bugetul prezentat în cererea de finanțare și au fost contractate în perioada executării contractului.

**52.** Categoriile de cheltuieli eligibile și neeligibile sunt cuprinse în ANEXA 1 a prezentul Ghid

**53.** Finanțările nerambursabile se acordă în tranșă unică, prin virament bancar, din bugetul autorității, după depunerea raportului narativ și a celui financiar ( însoțit de documentele justificative ).

**54.** În termen de cel mult 30 de zile de la finalizarea acțiunii, proiectului sau programului de tineret, beneficiarul este obligat să depună la sediul autorității finanțatoare documentele justificative și raportul final de activitate. Decontarea cheltuielilor se face cu respectarea clauzelor cuprinse în contractele încheiate de beneficiarul finanțării nerambursabile cu terțe persoane și a prevederilor dreptului comun în materie.

**55.** Modul de utilizare a sumelor acordate sub forma finanțărilor nerambursabile este supus controlului autorității finanțatoare, precum și celor cu atribuții în domeniul controlului financiar-fiscal, în conformitate cu prevederile legale.

56. În cazul în care, pentru îndeplinirea obligațiilor contractuale, beneficiarul achiziționează, din fonduri publice nerambursabile, produse, lucrări sau servicii, procedura de achiziție este cea prevăzută de Legea 98/2016,cu modificările si completările ulterioare și a HG.395/2016, cu modificările și completările ulterioare.

# CAPITOLUL VIII: Procedura de raportare și control

**57.** La terminarea proiectului solicitanții care au primit finanțare au obligația să prezinte o raportare finală: depusă în termen de cel mult 30 de zile de la încheierea activității și va cuprinde obligatoriu justificarea cheltuielilor la nivelul întregului proiect cuprinzând atât finanțarea proprie cât si contribuția Municipiului Târgu-Mureș.

Raportările vor fi întocmite în conformitate cu ANEXELE 9 și 10, vor fi depuse la registratura Municipiului în plic închis la Registratura Municipiului Târgu Mureș. Pe plic se va menționa numele organizației, decont de cheltuieli și denumirea proiectului de tineret.

**58. Proiectele/programele pentru care nu s-au depus rapoartele finale în termenul stabilit prin contract nu vor putea beneficia de sumele aprobate.**

**59.** Pentru justificarea cheltuielilor efectuate se vor prezenta documente justificative în conformitate cu prevederile legale în vigoare. Data documentelor justificative trebuie sa fie in concordanta cu perioada desfășurării acțiunii.

**60.** Autoritatea finanțatoare își rezerva dreptul de a face verificări, atât în perioada derulării contractului de finanțare nerambursabilă, cât și ulterior validării raportului final..

**61.** Contractele de finanțare nerambursabilă vor prevedea, sub sancțiunea nulității, calitatea Curții de Conturi de a exercita controlul financiar asupra derulării activității nonprofit finanțată din fondurile publice.

**62.** Regimul de gestionare a sumelor finanțate și controlul financiar se realizează în condițiile legii. Auditarea sumelor utilizate se va face de către compartimentul de specialitate. Dosarul complet conținând raportul final al proiectului trebuie păstrat timp de cinci ani în arhiva aplicantului pentru un eventual audit ulterior.

# **CAPITOLUL IX: Sancțiuni**

**63.** Contractele de finanțare pot fi reziliate de plin drept, fără a fi necesară intervenția instanței de judecată, în termen de 10 zile calendaristice de la data primirii notificării prin care părții în culpă i s-a adus la cunoștință că nu și-a îndeplinit obligațiile contractuale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligații contractuale.

**64.** În cazul rezilierii contractului ca urmare a neîndeplinirii clauzelor contractuale, beneficiarul finanțării este obligat în termen de 15 zile calendaristice să returneze ordonatorului principal de credite sumele primite, cu care se reîntregesc creditele bugetare ale acestuia, în vederea finanțării altor programe și proiecte de interes public.

**65.** Pentru sumele restituite ca urmare a rezilierii contractului beneficiarii finanțării datorează dobânzi și penalități de întârziere, conform legislației privind colectarea creanțelor bugetare, care se constituie in venituri ale bugetului local.

**66.** Nerespectarea termenelor și a prevederilor din contract duce la pierderea tranșei finale precum și la interzicerea participării pentru obținerea finanțării pe viitor (pentru următorii 2 ani).

# **CAPITOLUL X: Dispoziții finale**

**67.** Orice comunicare, solicitare, informare, notificare și altele asemenea determinate de aplicarea procedurilor prevăzute de prezentul Ghid, referitoare la proiectul depus, se fac sub formă de document scris.

 Orice document scris trebuie înregistrat în momentul depunerii/transmiterii și al primirii.

 Documentele scrise vor fi transmise prin oricare dintre următoarele forme:

 a) Depunere la Registratura Instituției finanțatoar;

 b) electronică;

 c) scrisoare prin poștă;

 Documentele scrise, transmise prin formele prevăzute mai sus trebuie confirmate de primire.

**68.** Prezentul regulament se completează cu legislația în vigoare.

**69.** Anexele următoare fac parte integrantă din prezentul regulament.

1. ANEXA 1 – Cheltuieli eligibile si neeligibile
2. ANEXA 2 – Formular cerere de finanțare
3. ANEXA 3 – Bugetul cumulat proiectului
4. ANEXA 4 – Bugetul detaliat al proiectului
5. ANEXA 5 – Declarație de imparțialitate și confidențialitate (pentru membrii Comisiei)
6. ANEXA 6 – Grila de evaluare
7. ANEXA 7 – Contract tip
8. ANEXA 8 – Ghid de decontare
9. ANEXA 9 – Model Raport narativ
10. ANEXA 10 – Model Raport financiar
11. ANEXA 11 – Model lista participanți
12. ANEXA 12 – Diagrama cazare
13. ANEXA 13 – Pontaj de masă